
Svar på søknad: Fellingstillatelse på bjørn
	Vedtaksnr.
	Delegert myndighet

	04/188
	Rådmann


Administrativt vedtak:

1. I henhold til Viltlovens § 12 og forskrift om forvaltning av bjørn, jerv, ulv og gaupe, fastsatt ved kgl. res. av 30. juni 2000 gis Engerdal Sau- og Geitalslag fellingstillatelse på en bjørn.

2. Fellingstillatelsen gjelder for tidsrommet fra 10.07.2004 kl: 22:00 til 12.07.2004 kl: 24:00. Dersom det i løpet av den perioden fellingstillatelsen gjelder blir dokumentert nye skader på sau forårsaket av bjørn, eller det av andre årsaker er grunn til å tro at skadegjøreren oppholder seg i det aktuelle området, vil rådmannen vurdere behovet for å forlenge perioden fellingstillatelsen gjelder for. 

3. Fellingsområdet er rundt Volleng i nærheten av Sølenstua. Nordgrense er vei mellom Engerdalssetra og Sølenstua og sørgrense er Kvitvolaveien til Ulvåberget og videre til Sølenstua (se kart). Rådmannen forutsetter at fellingsforsøket tar utgangspunkt i de områder der bjørn sist har forvoldt skade.

4. Fellingstillatelsen gjelder ikke for binner med unger som opptrer sammen og radiomerkede bjørner. 

5. Bjørn kan ikke forfølges over riksgrensa og inn i Sverige.

6. I henhold til § 9e i Hundeloven av 4. juli 2003 gis det dispensasjon fra de generelle båndtvangsbestemmelsene. Det vil derfor være tillatt å bruke løs hund under forsøk på felling dersom dette anses som aktuelt. Nødvendige tillatelser for bruk av løs hund må i så fall innhentes fra grunneier/bruksberettige i området av rovviltfellingslaget v/leder.

7. Det skal benyttes våpen og ammunisjon godkjent for storviltjakt.

8. Det er kun jegere som er oppnevnt av kommunen som kan delta i fellingsforsøket. Eventuelle ekstra bemanning foretas av rovviltfellingslagets leder. 

9. Fellingslaget v/leder skal melde tilbake til kommunen v/rådmannen en gang pr. døgn om gjennomføringen av fellingsforsøket. Etter kontortid (08.00-15.00) kan kommunen v/rådmannen kontaktes via vakttelefon - tlf.nr.: 951 64 587.

10. Alle deltakerne på rovviltfellingslaget, som deltar i fellingsforsøket, skal være kjent med dette vedtaket. 

11. Medlemmene av rovviltfellingslaget forplikter seg i henhold til avtale for rovviltfellingslaget til ikke enkeltvis å uttale seg offentlig vedrørende fellingsforsøket. Kontakt med media og offentligheten skal bare foregå gjennom lagets leder.

12. Hvis skadeskyting finner sted, plikter leder av rovviltfellingslaget uten opphold å melde fra til kommunen v/rådmannen, fylkesmannen og nærmeste politimyndighet. Generelt for ettersøk av bjørn, gjelder bestemmelsen i forvaltningsforskriftens §6. Ettersøket skal ikke igangsettes før fylkesmannen er kontaktet. Fylkesmannen avgjør hvordan videre ettersøk skal ledes. Medlemmene i rovviltfellingslaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk.

13. Rovviltfellingslaget v/leder skal omgående gi melding til kommunen, fylkesmannen og Direktoratet for Naturforvaltning ved felling av bjørn. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever dette.

14. Bjørn som blir felt på denne tillatelsen er Viltfondets eiendom. Ved en eventuell felling, vil fylkesmannen gi nærmere instruksjoner for håndtering av bjørnen. 

Vedtaket kan påklages til Fylkesmannen i Hedmark. Eventuell klage skal sendes den kommunen søknaden gjelder, og klagen vil bli lagt fram for formannskapet som førsteinstans. Dersom kommunen opprettholder sitt opprinnelige vedtak oversendes klagen fylkesmannen for endelig behandling. Skjemaet "Melding om rett til å klage over forvaltningsvedtak", er vedlagt.

Med hilsen

Tore Bjørkøyli
Fagleder

Vedlegg:

Kart over fellingsområdet

Melding om rett til å klage på forvaltningsvedtak

Kopi til:

Fylkesmannen i Hedmark

Direktoratet for Naturforvaltning

Rovviltfellingslaget v/Magnar Nordsveen

Lensmannen i Engerdal

Bakgrunn:
Det vises til muntlig søknad av 10.07.04. fra Engerdal Sau- og Geitalslag om iverksettelse av fellingstillatelse på bjørn i området Volleng i Engerdal kommune. En skriftlig søknad har blitt ettersendt i løpet av kvelden.
På søknadstidspunktet var det dokumentert tap av totalt 2 sauer (voksne værer) tatt av bjørn. Begge dyra ble tatt på innmark i området Haugerud i nærheten av Sølenstua. 

Ved behandling av ST.meld nr. 15 (2003-2004), jf. Inst.S.nr. 174 (2003-2004), fastsatte Stortinget et nasjonalt bestandsmål på 15 årlige ynglinger av bjørn. Når det gjelder fordelingen av de nasjonale bestandsmålene, er det i St.meld.nr. 15 (2003-2004) lagt vekt på hensynet til å sikre sammenhengende rovviltbestander på tvers av regiongrenser og landegrenser, ettersom dette gir en større robusthet for overlevelse både på kort og lang sikt. 

I brev av 24. juni 1994 har Miljøverndepartementet fastsatt grensene for et kjerneområde for bjørn i Hedmark. Hensikten med kjerneområdene er å sikre de store rovdyras reproduksjons-og overlevelsesmuligheter for derigjennom å legge forholdene til rette for langsiktig levedyktige bestander. Det aktuelle skadeområdet ligger innenfor kjerneområdet. I følge ST. meld. Nr. 35 (1996-1997) skal det legges til grunn en sterkere differensiering av forvaltningen av artene innenfor og utenfor kjerneområdene. Dette innebærer blant annet at terskelen for at skadefelling kan gis vil være høyere innenfor kjerneområdet enn utenfor. På bakgrunn av St.meld. nr. 15 (2003-2004) legges det nå opp til en avvikling av disse kjerneområdene senest fra 1. april 2005, men i virketiden frem til dette tidspunkt vil prinsippet om kjerneområdeforvaltning på bjørn i Norge fortsatt praktiseres. 

I brev fra Direktoratet for naturforvaltning (DN) datert 03.06.04 presiseres det at innenfor kjerneområder eller særlige forvaltningssoner skal bestandshensyn være overordnet skadesituasjonen ved vurdering av eventuell felling av skadevolder, og skader skal primært forsøkes redusert gjennom tiltak som kan forebygge rovdyrskade. Fellingstillatelse kan iverksettes kun hvis andre forebyggende tiltak mot skader er vurdert og funnet mindre egnet i forhold til å avgrense skaden. At skaden skal ha en underordet vektlegging i forhold til å verne rovdyrene, herunder individer som volder skade, er ikke det samme som at skader innenfor kjerneområder/forvaltningssoner tas mindre alvorlig enn skader som skjer utenfor disse områdene. Forskjellen er at en i større grad stiller ressurser og kompetanse til rådighet slik at andre virkemidler som kan ha effekt blir brukt som alternativ til felling. 

DN påpeker i sitt brev av 03.06.04 at sjansen for tilfeldig å felle ei binne i deler av kjerneområdene opp mot svenskegrensa kan være så høy som 50%. Dette skal tillegges spesiell vekt, og disse områdene vil derfor ha den aller høyeste skadeterskel i forhold til iverksetting av fellingstillatelse.

I følge forskrift til viltlovens § 12 om forvaltning av bjørn, jerv, ulv og gaupe, fastsatt ved kgl. Res. av 30.06.2000 er det DN som kan gi fellingstillatelse på bjørn og fastsette nærmere vilkår for eventuell fellingstillatelse. DN har i brev av 03.06.04. delegert myndighet til Fylkesmennene for å forvalte fellingstillatelse på til sammen 6 bjørner. For 2004 har Fylkesmennene i Sør-Norge myndighet til å sette i verk fellingstillatelse på inntil 2 bjørner. I brev av 11. juni 2004 fra Fylkesmannen i Hedmark er Engerdal kommune og Trysil kommune gitt myndighet til å forvalte en betinget fellingstillatelse på bjørn fra og med 11. juni til og med 10. september 2004. 

Søknad om fellingstillatelse på bjørn behandles etter Forskrift om forvaltning av bjørn, jerv, ulv og gaupe, fastsatt ved kgl. res. av 30.06.2000.

I forskriftens § 1Formål heter det: " Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter."    

I forskriftens § 2, Generelle vilkår for felling, 2. ledd heter det: " Tillatelse til felling av bjørn, jerv, og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jfr. § 1".

I § 3, Felling for å hindre skade på bufe og tamrein, heter det: " Avgjørelsen skal bygge på en helhetsvurdering av skadens betydning i forhold til behovet for vern av rovvilt, sett i henhold til prinsippet om differensiert forvaltning; jfr. § 1. Ved utøvelse av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadens omfang og utvikling

d. potensialet for fremtidige skader

Målet med fellingstillatelsen er ikke å regulere en rovviltbestand, men å felle mest mulig bestemte individer knyttet til bestemte situasjoner. For med størst mulig sikkerhet å felle riktig individ er det nødvendig å utvise fornuftig tids- og områdebegrensning av fellingstillatelsen.

I fagrapport utgitt i januar 2003 av Norsk institutt for naturforskning (NINA) om status og forvaltning av brunbjørnen i Norge, vises det til at bjørnebestanden har økt generelt både i Norge og Sverige siden 1997 da ST. meld. Nr. 35 (1996-97) ble behandlet. Det er dokumentert yngling av bjørn innenfor alle de fem kjerneområdene for bjørn i Norge.  Bestandssituasjonen for bjørn og den langsomme veksten i bjørnebestanden tilsier at en generelt, og spesielt innenfor kjerneområde, må være restriktiv med å gi fellingstillatelser. Sjansen for å påtreffe binner øker inn mot svenskegrensa. Dette medfører en enda høyere terskel for at en fellingstillatelse kan gis.

Rådmannens vurdering.

Felling av bjørn som gjør skade er siste utvei for å forebygge at ytterligere skader på sau oppstår, jfr. § 2, 2. ledd. Skadeområdet ligger innenfor kjerneområdet for bjørn. Bestandssituasjonen og den langsomme veksten i bjørnebestanden tilsier at en generelt, og spesielt i kjerneområdet, må være restriktiv med å gi fellingstillatelser.

Det er dokumentert at 2 sauer (voksne værer) er tatt av bjørn natt til 10.07.04 på innmark ved Haugerud. Det er en besetning 14 dyr på innmarksbeite i dette området.  Denne besetningen har vært på innmarksbeite i flere år også i årets sesong. Engerdal kommune er av den oppfatning at skader på innmark er betydelig mer problematisk enn skader som skjer på utmark. Selv om skadeomfanget ikke er av samme størrelsesorden. Det er grunn til å anta at bjørnen vil holde seg i området og muligens komme igjen i løpet av kort tid. Det er dessuten et moment at sauene vil gå ute på innmarksbeite i flere måneder ennå. Rådmannen har fått opplyst at 3 værer gikk sammen, og at 2 nå er drept av bjørn. Den siste vil i kveld bli sluppet sammen med de andre dyrene nærmere gården. 
Rådmannen mener at det er vanskelig både praktisk og økonomisk å finne gode forebyggende tiltak i dette tilfellet, da det er relativt lang tid igjen av beitesesongen. Som et forebyggende tiltak har denne besetningen gått på innmark i flere år. En kan derfor ikke se at det finnes andre tilfredsstillende løsninger i forhold til å kunne begrense fortsatt tap av sau på innmarksbeite. 
Etter rådmannens vurdering tilsier nå situasjonen at faren for nye skader er stor. Videre har saueeieren iverksatt forebyggende tiltak i den grad en kan forvente er rimelig. Derfor mener rådmannen at situasjonen tilsier at en fellingstillatelse bør iverksettes.

Saken er diskutert med Trysil.

